Kanne 25.3.2015 – Aanbestedingskalender ym. v. komissio
(Asia T-138/15)
Oikeudenkäyntikieli: englanti
Asianosaiset
Kantajat: Aanbestedingskalender BV (Ede, Alankomaat); Negometrix BV (Amsterdam, Alankomaat); CTM Solutions BV (Breukelen, Alankomaat); Stillpoint Applications BV (Amsterdam); Huisinga Beheer BV (Amsterdam) (edustajat: asianajajat C. Dekker ja L. Fiorilli)
Vastaaja: Euroopan komissio
Vaatimukset
Kantajat vaativat unionin yleistä tuomioistuinta
toteamaan SEUT 263 ja SEUT 264 artiklan mukaisesti, että Euroopan komission 18.12.2014 antaman päätöksen SA.34646 (2014/NN) (ex 2012/CP) – The Netherlands E-procurement platform TenderNed – se osa, jossa todetaan, että TenderNedin toiminta voidaan luokitellaan yleisiksi (ei-taloudellisiin) tarkoituksiin liittyviksi palveluiksi ja että täten TenderNedin perustaminen ja rahoittaminen ei muodosta valtiontukea, on pätemätön
velvoittamaan vastaajan vastaamaan omista oikeudenkäyntikuluistaan ja korvaamaan kantajan oikeudenkäyntikulut
toteuttamaan muut tarpeellisiksi katsomansa toimet.
Oikeudelliset perusteet ja pääasialliset perustelut
Kanteensa tueksi kantaja vetoaa yhteen kanneperusteeseen.
Ensimmäinen kanneperuste, jonka mukaan Euroopan komissio on tehnyt ilmeisen arviointivirheen katsoessaan, että TenderNedin tarjoamat palvelut voidaan luokitella yleisiksi (ei-taloudellisiin) tarkoituksiin liittyviksi palveluiksi.
Kantaja väittää, että TenderNedin toiminta on luonteeltaan taloudellista, eikä se kuulu valtion etuoikeuksiin, koska kyseiset palvelut eivät perustu EU:n julkisia hankintoja koskevissa direktiiveissä oleviin velvoitteisiin, koska TenderNed ei toimi viranomaisen ominaisuudessa, koska TenderNedin palvelut eivät ole tarpeen EU:n julkisia hankintoja koskevien direktiivien noudattamisen varmistamiseksi, koska mainittujen direktiivien noudattaminen voidaan varmistaa muilla keinoin ja koska Alankomaiden julkisia hankintoja koskevassa lainsäädännössä sallitaan kaupalliset aloitteet julkisten hankintojen markkinoilla.